續湖陰曲一首
作者：王阮
朝代：宋

paragraphs: 上林鳴蛙私邪官，金陵指顧成長安。
唾壺一曲玉如意，聲斷石城鋒鏑寒。
從來龍化中興主，不似黄鬚阿奴武。
當時斬鞅心下事，今日揚鞭目中虜。
黄埃散漫重瞳微，雨師不灑疑人知。
夢回日轉驚已午，馬驕風疾那容追。
一聲吉語禁門靜，萬國笙歌丹仗整。
山傾海動忽燃臍，地闢天開誰問鼎。
長江千里真險哉，煌煌晉業流秦淮。
江濤一洗妖氛息，湖陰千古琉璃碧。